Meer as 1 000 jaar tronkstraf ná petrolbom in bus | Maroela Media
Polisiebeamptes destyds op die toneel. (Foto: SAPD)
Drie mans is altesaam 18 lewenslange vonnisse en meer as 1 000 jaar tronkstraf in die hooggeregshof in Polokwane opgelê nadat hulle meer as drie jaar gelede 'n petrolbom in 'n bus vol mynwerkers gegooi het.
Ses mynwerkers van die Modikwa-platinummyn naby Burgersfort het gedurende dié aanval op 2 April 2018 onherkenbaar verbrand terwyl 47 ander ernstige brandwonde opgedoen het.
Sipho Khumalo (32), Philemon Makwana (37) en Thabo Mogala (31) is Woensdag elkeen ses lewenslange vonnisse opgelê en 'n verdere 470 jaar tronkstraf vir 47 aanklagte van poging tot moord.
Die drie mans is ook 'n verdere vyf jaar tronkstraf opgelê vir kwaadwillige saakbeskadiging.
'n Vierde beskuldigde, Kaogelo Moime (30), is in 2019 skuldig bevind nadat hy skuld beken het. Moime is op sy beurt 25 jaar tronkstraf opgelê vir ses aanklagte van moord en 'n verdere tien jaar vir 47 aanklagte van poging tot moord.
Maroela Media het destyds berig die mynwerkers was in die vroeë oggendure met die bus op pad na die Modikwa-platinummyn naby Burgersfort. Die aanvallers het op die R37 op die bus geklim, vlambare vloeistof in die bus uitgegooi, dit aan die brand gesteek en vinnig uitgespring voor hulle van die toneel gevlug het.
Die werkers was ten tyde van die aanval op pad om nagskof te werk.
Moniccah Mabilo (57) van Ga Mahlokwane, Johannes Malepe (56), Ziphora Makuwa (48), albei van Driekop, Solomon Komana (37), Simon Mahlokwane (42), albei van Ga Mahlokwane, en Pheta Ranku (58) van Lesotho is gedurende die aanval dood.